Як і айчынныя аўтары маладога і сярэдняга пакалення, чэшскія мастакі ахвотна выкарыстоўваюць старыя метады — кшталту пэндзлем па халсціне. У плане выяўленчай тэхнікі яны зазвычай асабліва не замарочваюцца, яўна і безнадзейна саступаючы тут нашым, а вось тэматыка сустракаецца даволі традыцыйная. Жывапісец Здэнек Данек і наогул робіць ці не правакатыўны па сённяшніх часах крок назад — ён малюе пейзажы! Здавалася б, у эпоху гаджатаў такі старамодны спосаб фіксацыі рэчаіснасці стаў поўным анахранізмам. Аднак Данек ідзе ў нагу з часам і з дапамогай пэндзля стварае адпаведнік фотаопцыі “Панарама”, якая дазваляе склейваць кадры ў адзін. Розніца з апошняй малаадчувальная, але… яна ёсць. Менавіта нюансы псіхалогіі ўспрыняцця (а зусім не акадэмічная тэхніка) мастака найперш і цікавяць — прыкладам, іншая серыя яго работ дазваляе ўбачыць свет “з пункту гледжання” жывёлаў.